b'\n_START_ARTICLE_\nMarkus Nutivaara\n_START_SECTION_\nJuniorivuodet\n_START_PARAGRAPH_\nNutivaara on Haukiputaan Ahmojen kasvatti. H\xc3\xa4n pelasi juniorina my\xc3\xb6s Oulun K\xc3\xa4rpiss\xc3\xa4 ja Nutivaara palkittiin D1-junioreista Oulun K\xc3\xa4rp\xc3\xa4t 46 ry:n tammikuun 2008 kuukauden juniorina. Kaudella 2009\xe2\x80\x932010 Nutivaara toimi K\xc3\xa4rppien C-nuorten varakapteenina ja oli runkosarjassa joukkueen tehokkain puolustaja tehoilla 1+17=18. Kaudella 2010\xe2\x80\x932011 h\xc3\xa4n ei mahtunut K\xc3\xa4rppien B-nuoriin ja palasi kasvattajaseuraansa Ahmoihin, joissa Nutivaara pelasi p\xc3\xa4\xc3\xa4asiassa B-nuorten I-divisioonan karsintasarjaa ja III-divisioonaa. H\xc3\xa4n pelasi my\xc3\xb6s vain 16-vuotiaana kolme ensimm\xc3\xa4ist\xc3\xa4 miesten peli\xc3\xa4\xc3\xa4n Ahmojen II-divisioonajoukkueessa. Kaudeksi 2011\xe2\x80\x932012 Nutivaara palasi taas K\xc3\xa4rppiin, joiden B-nuorten tehokkain puolustaja h\xc3\xa4n oli runkosarjassa tehoilla 9+16=25 ja pudotuspeleiss\xc3\xa4 tehoilla 2+4=6._NEWLINE_Kauden 2012\xe2\x80\x932013 Nutivaara pelasi Pelicansin A-nuorissa, jonka tehokkain puolustaja h\xc3\xa4n oli tehoilla 4+11=15. Kaudeksi 2013\xe2\x80\x932014 h\xc3\xa4n palasi 2+1-vuotisella SM-liigasopimuksella K\xc3\xa4rppiin. H\xc3\xa4n pelasi joukkueessa kuusi European Trophy -ottelua ilman tehopisteit\xc3\xa4, mutta ei tehnyt kuitenkaan viel\xc3\xa4 liigadebyytti\xc3\xa4\xc3\xa4n. Miesten pelit tulivat Nutivaaralle kuitenkin tutuksi Mestis-joukkue Jokipojista, jonne K\xc3\xa4rp\xc3\xa4t lainasi h\xc3\xa4net marraskuussa 2013. Helmikuussa 2014 Nutivaara palasi loppukaudeksi K\xc3\xa4rppiin, jonka A-nuorissa h\xc3\xa4n voitti kauden p\xc3\xa4\xc3\xa4tteeksi SM-hopeaa.\n_START_SECTION_\nMurtautuminen SM-liigaan\n_START_PARAGRAPH_\nNutivaara pelasi K\xc3\xa4rppien miesten joukkueessa ensimm\xc3\xa4isen kerran Mestarien liigaa 7. syyskuuta 2014 vieraissa saksalaista K\xc3\xb6lner Haiea vastaan. Pian kauden 2014\xe2\x80\x932015 alettua K\xc3\xa4rp\xc3\xa4t lainasi h\xc3\xa4net marraskuun maaottelutaukoon asti kest\xc3\xa4v\xc3\xa4ll\xc3\xa4 sopimuksella Kajaanin Hokkiin. Nutivaara nostettiin kuitenkin K\xc3\xa4rppien kokoonpanoon kahden siell\xc3\xa4 pelatun ottelun j\xc3\xa4lkeen, ja h\xc3\xa4n teki SM-ligadebyyttins\xc3\xa4 20. syyskuuta 2014 Espoo Bluesia vastaan. Nutivaara sai ottelussa j\xc3\xa4\xc3\xa4aikaa 9.45 minuuttia ja h\xc3\xa4n sai sy\xc3\xb6tt\xc3\xb6pisteen Patrick Davisin tekem\xc3\xa4\xc3\xa4n maaliin. Nutivaara sai ottelussa tehomerkinn\xc3\xa4n +2 ja Juha Huikari valitsi h\xc3\xa4net ottelun legendojen t\xc3\xa4htien kolmost\xc3\xa4hdeksi. _NEWLINE_Nutivaaran tulokaskausi 2014\xe2\x80\x932015 toi kaikkiaan 35 runkosarjaottelussa kaksi sy\xc3\xb6tt\xc3\xb6pistett\xc3\xa4 ja 16 playoff-ottelussa tehot 1+5=6. H\xc3\xa4n teki liigauransa avausmaalin 4. huhtikuuta 2015 toisessa v\xc3\xa4lier\xc3\xa4ottelussa JYPi\xc3\xa4 vastaan. Nutivaara sai ottelussa ensimm\xc3\xa4iset j\xc3\xa4\xc3\xa4aikansa SM-liigan pudotuspeleiss\xc3\xa4, kun h\xc3\xa4n korvasi ykk\xc3\xb6spuolustajaparissa loukkaantuneen Lasse Kukkosen. Nutivaara vakiinnutti loppukaudella paikkaansa K\xc3\xa4rppien pelaavassa puolustajakuusikossa. H\xc3\xa4n voitti kauden p\xc3\xa4\xc3\xa4tteeksi Suomenmestaruuden. Helmikuussa 2015 Nutivaara solmi K\xc3\xa4rppien kanssa kev\xc3\xa4\xc3\xa4seen 2018 ulottuvan jatkosopimuksen._NEWLINE_Columbus Blue Jackets varasi "yli-ik\xc3\xa4isen" (21 vuotta) Nutivaaran seitsem\xc3\xa4nnell\xc3\xa4 kierroksella 189. pelaajana NHL:n varaustilaisuudessa 2015. Kaudella 2015\xe2\x80\x932016 h\xc3\xa4n nousi K\xc3\xa4rppien yhdeksi t\xc3\xa4rkeimmist\xc3\xa4 kiekollisista puolustajista ja teki 50 runkosarjaottelussa tehot 6+16=22 ja seitsem\xc3\xa4ss\xc3\xa4 playoff-ottelussa tehot 1+4=5. Nutivaaran kausi p\xc3\xa4\xc3\xa4ttyi kuitenkin ensimm\xc3\xa4isess\xc3\xa4 v\xc3\xa4lier\xc3\xa4ottelussa 1. huhtikuuta 2016 Tapparaa vastaan solisluumurtumaan Veli-Matti Savinaisen taklauksesta. Savinainen sai tilanteesta 2+10-minuutin rangaistuksen sel\xc3\xa4st\xc3\xa4 taklaamisesta. Nutivaara voitti kauden p\xc3\xa4\xc3\xa4tteeksi SM-pronssia. H\xc3\xa4n jakoi my\xc3\xb6s koko CHL:n puolustajien maalip\xc3\xb6rssin voiton V\xc3\xa4xj\xc3\xb6 Lakersin Ilkka Heikkisen ja Skellefte\xc3\xa5 AIK:n Tim Heedin kanssa nelj\xc3\xa4ll\xc3\xa4 osumallaan. Nutivaara my\xc3\xb6s jakoi liigan tehotilaston voiton Fr\xc3\xb6lunda HC:n Artturi Lehkosen kanssa lukemalla +11. H\xc3\xa4n voitti CHL-hopeaa._NEWLINE_Jokerit varasi Nutivaaran ensimm\xc3\xa4isell\xc3\xa4 kierroksella 26. pelaajana KHL:n varaustilaisuudessa 2016.\n_START_SECTION_\nNHL-sopimus ja siirtyminen Columbus Blue Jacketsin organisaatioon\n_START_PARAGRAPH_\nToukokuussa 2016 Nutivaara teki kaksivuotisen tulokassopimuksen Columbus Blue Jacketsin kanssa. H\xc3\xa4n otti hieman yll\xc3\xa4tt\xc3\xa4en paikan seuran NHL-vahvuudesta syksyn 2016 harjoitusleirin p\xc3\xa4\xc3\xa4tteeksi. Nutivaara pelasi ensimm\xc3\xa4inen NHL-ottelunsa kauden 2016\xe2\x80\x932017 avauskierroksella 13. lokakuuta 2016 Boston Bruinsia vastaan. H\xc3\xa4n sai ottelussa j\xc3\xa4\xc3\xa4aikaa 13.28 minuuttia. Ensimm\xc3\xa4isen NHL-pisteens\xc3\xa4 Nutivaara teki 4. marraskuuta 2016 Montr\xc3\xa9al Canadiensia vastaan sy\xc3\xb6tetty\xc3\xa4\xc3\xa4n David Savardin tekem\xc3\xa4n maalin. H\xc3\xa4n ker\xc3\xa4si Blue Jacketsin 10\xe2\x80\x930-murskavoittoon p\xc3\xa4\xc3\xa4ttyneest\xc3\xa4 ottelusta teholukeman +2. NHL-uransa avausmaalin Nutivaara teki 12. marraskuuta 2016 St. Louis Bluesia vastaan. H\xc3\xa4n ker\xc3\xa4si Blue Jacketsin 6\xe2\x80\x933-voittoon p\xc3\xa4\xc3\xa4ttyneest\xc3\xa4 ottelusta teholukeman +3. H\xc3\xa4n pelasi lopulta koko kauden NHL:n puolella, jossa tulokaskausi toi kaikkiaan 66 runkosarjaottelussa tehot 2+5=7 ja kahdessa playoff-ottelussa tehot 1+1=2. Nutivaara joutui kauden p\xc3\xa4\xc3\xa4tteeksi lopulta lonkkaleikkaukseen, joka piti h\xc3\xa4net sivussa noin nelj\xc3\xa4n kuukauden ajan. Nutivaaran kerrottiin sittemmin pelanneen koko tulokaskautensa ajan lonkkakipujen kanssa._NEWLINE_Syksyn 2017 harjoitusleirin p\xc3\xa4\xc3\xa4tteeksi Nutivaara l\xc3\xa4hetettiin AHL-joukkue Syracuse Crunchin vahvuuteen. Blue Jacketsin toimitusjohtaja Jarmo Kek\xc3\xa4l\xc3\xa4inen perusteli h\xc3\xa4nen farmikomennustaan sill\xc3\xa4, ett\xc3\xa4 Nutivaara oli juuri tekem\xc3\xa4ss\xc3\xa4 paluuta loukkaantumisten j\xc3\xa4ljilt\xc3\xa4, eik\xc3\xa4 h\xc3\xa4n suoranaisesti mahtunut kuuden pelaavan puolustajan joukkoon. Nutivaara pelasi Crunchissa kolme ottelua, kunnes Gabriel Carlssonin loukkaantuminen avasi h\xc3\xa4nelle paikan Blue Jacketsin NHL-vahvuudesta. Nutivaara pelasi siell\xc3\xa4 loppukauden ajan tehden 61 runkosarja- ja kuudessa playoff-ottelussa tehot 7+16=23._NEWLINE_Maaliskuussa 2018 Nutivaara teki Blue Jacketsin kanssa nelivuotisen, yksisuuntaisen ja 10,8 miljoonan dollarin arvoisen jatkosopimuksen.\n_START_SECTION_\nMaajoukkueura\n_START_PARAGRAPH_\nNutivaara edusti Suomea MM-kilpailuissa vuonna 2018. Valmennus valitsi h\xc3\xa4net joukkueensa turnauksen yhdeksi kolmesta parhaasta pelaajasta. Nutivaara valittiin my\xc3\xb6s Sveitsi\xc3\xa4 vastaan pelatun puoliv\xc3\xa4lier\xc3\xa4ottelun p\xc3\xa4\xc3\xa4tteeksi Suomen ottelun parhaaksi pelaajaksi. Yhteens\xc3\xa4 h\xc3\xa4n on pelannut 11 A-maaottelua tehopistein 4+6=10. Nutivaara teki A-maajoukkuedebyyttins\xc3\xa4 17. joulukuuta 2015 Channel One Cupin Prahassa pelatussa avausottelussa T\xc5\xa1ekki\xc3\xa4 vastaan. H\xc3\xa4n teki ottelussa my\xc3\xb6s ensimm\xc3\xa4isen A-maajoukkuemaalinsa. _NEWLINE_Nutivaara on pelannut my\xc3\xb6s kolme nuorten maaottelua.'